***Izbornom veću Filozofskog fakulteta Univerziteta u Beogradu***

U Beogradu, 9. juni 2023. godine

Odlukom Izbornog veća Filozofskog fakulteta Univerziteta u Beogradu, donetom na sednici održanoj 11. maja 2023. godine, izabrani smo u komisiju za pripremu referata o kandidatima za izbor u zvanje DOCENTA za užu naučnu oblast ARHEOLOGIJA, sa punim radnim vremenom, na određeno vreme u trajanju od pet godina. Na konkurs objavljen dana 24. maja 2023. godine u Oglasnim novinama Nacionalne službe za zapošljavanje *Poslovi* prijavljen je jedan kandidat, **doc. dr Zorica Kuzmanović**. Zadovoljstvo nam je da Veću podnesemo sledeći

I Z V E Š T A J

Zorica Kuzmanović rođena je 1982. godine u Tesliću, gde je završila osnovnu školu i gimnaziju. Na Odeljenju za arheologiju Filozofskog fakulteta u Beogradu završila je osnovne (2006. godine) i master studije (2007. godine), a doktorsku disertaciju odbranila je 2012. godine. Od 2010. godine zaposlena je kao saradnik u nastavi na Odeljenju za arheologiju Filozofskog fakulteta, gde je 2011. izabrana za asistenta, a 2013. godine za docenta. Ponovo je izabrana u isto zvanje 2018. godine.

U periodu od poslednjeg izbora u zvanje doc. dr Zorica Kuzmanović objavila je šest naučnih radova u domaćim i međunarodnim časopisima i zbornicima, i učestvovala na tri nacionalne i dve međunarodne naučne konferencije. U radu „Uloga homerske epike u arheološkom istraživanju” (*Etnoantropološki problemi* n.s. god.13. sv.3 (2018): 707-728.) ona pokreće jedno od ključnih pitanja arheološkog istraživanja od samih početaka – harmonizaciju podataka sačuvanih u pisanim izvorima sa materijalnim tragovima prošlosti. Razmatranje ovog problema nužno podrazumeva interdisciplinarni pristup, koji ne obuhvata samo istoriju i arheologiju, već i antropologiju, posebno u slučaju kada je narativno svedočanstvo nastalo kao rezultat usmenog prenošenja kroz dugačak vremenski period, kakav je slučaj sa homerskom epikom.

Tekst „Glasinac – Notes on Archaeological Terminology“ (koautor S. Babić, *Godišnjak Centra za balkanološka ispitivanja, Sarajevo/Jahrbuch CBI.ANUBIH* 48, 2019: 83-91.) otvara mogućnosti tumačenja socijalnih odnosa i distribucije autoriteta u zajednicama koje su naseljavale Centralni Balkan tokom kasne praistorije u novom ključu. Starije interpretacije, koje počivaju na ideji o apsolutnoj moći pojedinca, koja u sebi obuhvata društvene, ekonomske i kultne prerogative, kritikovane su u međunarodnoj literaturi i ponuđen je koncept heterarhije, koji podrazumeva disperziju autoriteta i stalne dinamične procese pregovaranja među različitim činiocima. U ovom tekstu dr Kuzmanović ispituje primenjivost ovakvog tumačenja društvenih odnosa na arheološki dokumentovanu situaciju na Centralnom Balkanu.

U tekstu „Kako je moguća arheologija religije“ (*Etnoantropološki problemi* n.s. god.15. sv.3 (2020): 643-661.) dr Kuzmanović još jednom se suočava sa centralnim teorijsko-metodološkim problemima arheologije, ovog puta na primeru mogućnosti tumačenja religijskih načela zajednica u prošlosti na osnovu materijalnih tragova, što predstavlja predmet oštrih debata od samog početka arheoloških istraživanja. I u ovom slučaju, nužnost interdisciplinarnog pristupa artikulisana je kompetentno i sa suštinskim poznavanjem koncepata iz polja antropologije religije. Rad „’Cosmic Polity’ of The Iron Age in a Time of Crisis” (*Archaeology of Crisis*, S. Babić (ed.), Faculty of Philosophy, University of Belgrade (2021): 105-118.) predstavlja korak dalje u ovom pravcu, gde se pitanja religije i kulta razmatraju u konkretnom istorijskom kontekstu gvozdenog doba. Tradicionalni skepticizam i/ili nedovoljno utemeljena tumačenja ovog aspekta života zajednica u prošlosti u ovom radu doc. dr Zorice Kuzmanović zamenjeni su temeljnim promišljanjem, zasnovanim na komparativnim analizama.

Rad „Ko su bili stanovnici antičke Budve“ (*Antička Budva: Zbornik radova s Međunarodnog interdisciplinarnog naučnog simpozijuma,* D. Medin (ur.), Budva: JU Muzeji i galerije Budve (2021): 94-125.), koji je proistekao iz izlaganja na međunarodnom skupu po pozivu, održanom 2018. godine, takođe se dotiče pitanja kultnih aspekata, ovog puta na osnovu funerarnih spomenika, ali i mitoloških narativa sačuvanih u antičkim izvorima. Etnička pripadnost, koja se u arheologiji često povezuje sa kultnim praksama bez dovoljno argumenata, u ovom radu se tumači sa konstruktivističkog stanovišta, koje dovodi u pitanje statične identitetski odrednice.

Najzad, rad „Self-reflexive turn to ontological debates in archaeology“ (*Archaeological Theory at the Edge(s),* S. Babić and M. Milosavljević (eds), Faculty of Philosophy, University of Belgrade (2022): 55-71.) predstavlja celovit i veoma temeljan osvrt na debatu u oblasti teorijske arheologije o samim epistemičkim temeljima discipline, koja je trenutno veoma aktuelna na međunarodnom planu. Ontološki obrt, koji u polje arheologije dolazi iz dva pravca: filozofije i socijalne antropologije, sa sobom nosi konceptualni tovar koji je nužno preispitati u drugačijem disciplinarnom kontekstu. Sposobnost doc. dr Zorice Kuzmanović da se veoma kompetentno kreće u sferi složenih teorijskih koncepata i da prati njihov interdisciplinarni put u ovom radu dolazi do posebnog izražaja.

Ukupno, objavljeni radovi dr Kuzmanović u poslednjih pet godina pokreću ključna i kompleksna pitanja arheološkog istraživanja sa interdisciplinarnog stanovišta, uz izvrsno poznavanje relevantne literature i marljivu argumentaciju. Njena sklonost i sposobnost da preispituje teorijsko-metodološka čvorišta uvek je praćena izuzetno preciznom argumentacijom i nesumnjivim poznavanjem aktuelne relevantne literature na međunarodnom planu.

Uz rad na objavljivanju naučnih tekstova, dr Zorica Kuzmanović aktivna je i u terenskom radu, gde je u proteklom periodu bila član istraživačkih ekipa u okviru projekta zaštite lokaliteta Metođe na Kopaoniku (Zavod za zaštitu spomenika kulture Kraljevo) i terenskih istraživanja rimskog utvrđenja u selu Kremna kod Užica (Filozofski fakultet, Univerzitet u Novom Sadu). Od 2022. godine član je međunarodnog uređivačkog odbora edicije AEGAEON (Archaeology of the Aegean and the Southern Balkan) pri međunarodnoj asocijaciji ARWA (International Association for Archaeological Research of Western and Central Asia), kao i organizacionog odbora za nominaciju Filozofskog fakulteta u Beogradu kao domaćina *Redovne godišnje konferencije Evropske asocijacije Arheologa* (European Association of Archaeologists) za 2025. godinu. Od 2018. godine je upravnica Centra za teorijsku arheologiju, gde je aktivno uključena u organizaciju tribina, razgovora i godišnje konferencije.

Koleginica doc. dr Zorica Kuzmanović uključena je u nastavu na svim nivoima studija arheologije na Filozofskom fakultetu, kao veoma revnosan i uspešan predavač, što potvrđuju rezultati studentskih evaluacija (od 4,53 do 5,00). Trenutno je mentor na jednom master i jednom doktorskom radu, dok je u proteklom izbornom periodu bila mentor na dva master rada i član komisija za odbranu tri završna master rada.

U zaključku, doc. dr Zorica Kuzmanović svojim radom u periodu od poslednjeg izbora u zvanje docenta ispunjava sve kvantitativne kriterijume potrebne za ponovni izbor u zvanje docenta. Kvalitet njenih objavljenih radova u pogledu teorijsko-metodološkog pristupa i aktuelnost problema koje istražuje svrstavaju je među najkompetentnije istraživače njene generacije u oblasti arheologije. Njeno angažovanje u radu sa studentima značajno doprinosi kvalitetu nastave na Odeljenju za arheologiju. Zbog svih ovih razloga predlažemo Izbornom veću Filozofskog fakulteta da potvrdi njen izbor u zvanje docenta.

prof. dr Staša Babić

prof. dr Marko Janković

dr Ivan Vranić

viši naučni saradnik, Arheološki institut, Beograd